
	A jogi aktus tervezetének módosításai

	A Parlament kéthasábos módosításai

A törlést félkövér dőlt betűk jelzik a baloldali hasáb szövegében. A szövegváltoztatást félkövér dőlt betűk jelzik mindkét hasáb szövegében. Az új szöveget félkövér dőlt betűk jelzik a jobb oldali hasáb szövegében.

A módosítások fejlécének első és második sora a vizsgált jogi aktus tervezetének érintett szakaszára utal. Ha a módosítás már létező – a jogi aktus tervezetével módosítani kívánt – jogi aktusra vonatkozik, a fejléc egy harmadik és egy negyedik sort is tartalmaz, amelyek a létező jogi aktusra és annak érintett rendelkezésére utalnak. 

A Parlament módosításai konszolidált szöveg formájában

Az új szövegrészeket félkövér dőlt betűk jelzik. A törölt szövegrészeket a ▌ jel jelzi vagy azok át vannak húzva. A szövegváltoztatást a helyettesítendő szöveg törlésével vagy áthúzásával és a helyébe lépő új szöveg félkövér dőlt szedésével jelzik. 
Ettől eltérően a szolgálatok által a végleges szöveg kialakítása érdekében bevezetett, kimondottan technikai jellegű módosításokat nem kell jelölni.

AZ EURÓPAI PARLAMENT JOGALKOTÁSI ÁLLÁSFOGLALÁS-TERVEZETE
az uniós polgárok személyazonosító igazolványai és a szabad mozgás jogával élő uniós polgárok és azok családtagjai részére kiállított tartózkodási okmányok biztonságának megerősítéséről szóló tanácsi rendeletre irányuló javaslatról
(COM(2024)0316 – C10‑0112/2024 – 2024/0187(CNS))
(Különleges jogalkotási eljárás– konzultáció)
Az Európai Parlament,
–	tekintettel a Bizottság Tanácshoz intézett javaslatára (COM(2024)0316),
–	tekintettel az Európai Unió működéséről szóló szerződés 77. cikkének (3) bekezdésére, amelynek megfelelően a Tanács konzultált a Parlamenttel (C10‑0112/2024),
–	tekintettel eljárási szabályzata 84. cikkére,
–	tekintettel az Állampolgári Jogi, Bel- és Igazságügyi Bizottság (A10‑0000/2024) jelentésére,
1.	jóváhagyja a Bizottság javaslatát;
2.	felkéri a Tanácsot, hogy tájékoztassa a Parlamentet arról, ha a Parlament által jóváhagyott szövegtől el kíván térni;
3.	felkéri a Tanácsot a Parlamenttel való újbóli konzultációra, ha lényegesen módosítani kívánja a Parlament által jóváhagyott szöveget;
4.	utasítja elnökét, hogy továbbítsa a Parlament álláspontját a Tanácsnak, a Bizottságnak, valamint a nemzeti parlamenteknek.

Az uniós polgárok személyazonosító igazolványai és a szabad mozgás jogával élő uniós polgárok és azok családtagjai részére kiállított tartózkodási okmányok biztonságának megerősítéséről szóló, 2019. június 20-i (EU) 2019/1157 európai parlamenti és tanácsi rendelet 2021. augusztus 2-án lépett hatályba. Közös minimumszabályokat állapított meg a hatálya alá tartozó okmányok biztonsági elemeire és formátumára vonatkozóan, és része volt a 2016. decemberi cselekvési tervnek (COM(2016)0790), amely a terrorizmust és a szervezett bűnözést elősegítő úti okmányokkal való visszaéléssel szembeni európai reagálás megerősítésére irányult. 

Az Európai Parlament 2018. évi álláspontjában hangsúlyozta az ilyen okmányokra vonatkozó biztonsági szabályok javításának fontosságát, nemcsak az okmányokkal való visszaélés és a személyazonosság-lopás elleni küzdelemben, hanem az Unión belüli szabad mozgáshoz való jog gyakorlásának megkönnyítése érdekében is. Kiemelt hangsúlyt kapott az adatvédelemre és az adatbiztonságra vonatkozó lehető legmagasabb szintű szabályok bevezetése, különös tekintettel a biometrikus adatokra, valamint a kiskorúak védelmére. A Parlament ahhoz is ragaszkodott, hogy a polgárok nemzeti identitása mellett az „uniós polgárság” látható szimbólumaként uniós zászló is legyen valamennyi személyazonosító igazolványon és tartózkodási okmányon, ezzel további védelmet és jogokat biztosítva számukra. 

Az Európai Bíróság 2024. március 21-i ítéletében (C-61/22. sz. Landeshauptstadt Wiesbaden ügy) érvénytelennek nyilvánította az (EU) 2019/1157 rendeletet helytelen jogalap megválasztása miatt. A Bíróság szerint az (EU) 2019/1157 rendeletet az Európai Unió működéséről szóló szerződés (EUMSZ) 77. cikkének (3) bekezdése alapján kellett volna elfogadni, amely különleges jogalkotási eljárást ír elő, az EUMSZ 21. cikkének (2) bekezdése helyett. A Bíróság továbbá úgy határozott, hogy a 2019/1157 rendelet joghatásait fenn kell tartani a jelenlegi rendeletet felváltani hivatott érvényes rendelet hatálybalépéséig, és az új rendelet elfogadására az ítélet kihirdetésének időpontját követő év január 1-jétől számított kétéves időszakot állapított meg észszerű határidőként. 

A Bíróság elé terjesztett, az (EU) 2019/1157 rendelet érvénytelenségére vonatkozó egyéb lehetséges indokokat, nevezetesen az Európai Unió Alapjogi Chartájának és az általános adatvédelmi rendeletnek való állítólagos meg nem felelést elutasították.

Az Európai Bizottság 2024. július 23-án előterjesztette az uniós polgárok személyazonosító igazolványai és a szabad mozgás jogával élő uniós polgárok és azok családtagjai részére kiállított tartózkodási okmányok biztonságának megerősítéséről szóló tanácsi rendelettervezetet, amely – a Bíróság által előírtak szerint – az EUMSZ 77. cikkének (3) bekezdésén alapult.

 Az új javaslat nagyrészt megegyezik az (EU) 2019/1157 rendeletnek a Parlament és a Tanács által elfogadott szövegével. Amint azt a Bizottság a javaslathoz fűzött indokolásában megjegyzi, a 2019. évi szöveg korlátozott számú módosítását javasolták a szükséges eljárási kiigazítások beépítése és az (EU) 2019/1157 rendelet elfogadása óta bekövetkezett fejlemények figyelembevétele érdekében.

Az előadó üdvözli a Bizottság javaslatát, mivel az lényegében a Parlament által 2019-ben jóváhagyott szöveget tükrözi, amelynek megközelítése és célkitűzései a jelenlegi helyzetben továbbra is érvényesek, valamint egyetért az értékeléssel, miszerint az (EU) 2019/1157 rendelethez képest csak korlátozott módosításokat kell bevezetni a szóban forgó tanácsi rendeletbe.

